CELEX: 32014D0291
Language: hr
Date: 2014-05-16 00:00:00
Title: 2014/291/EU: Provedbena odluka Komisije оd 16. svibnja 2014. o odobravanju odstupanja koje je zatražila Nizozemska u skladu s Direktivom Vijeća 91/676/EEZ o zaštiti voda od onečišćenja uzrokovanog nitratima iz poljoprivrednih izvora (priopćeno pod brojem dokumenta C(2014) 3103)

20.5.2014   
            
            
               HR
            
            
               Službeni list Europske unije
            
            
               L 148/88
            
         PROVEDBENA ODLUKA KOMISIJE
   оd 16. svibnja 2014.
   o odobravanju odstupanja koje je zatražila Nizozemska u skladu s Direktivom Vijeća 91/676/EEZ o zaštiti voda od onečišćenja uzrokovanog nitratima iz poljoprivrednih izvora
   
      
         (priopćeno pod brojem dokumenta C(2014) 3103)
      
   
   (Vjerodostojan je samo tekst na nizozemskom jeziku)
   
      (2014/291/EU)
   
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 91/676/EEZ od 12. prosinca 1991. o zaštiti voda od onečišćenja uzrokovanog nitratima iz poljoprivrednih izvora (1), a posebno njezin Prilog III. stavak 2. treći podstavak,
   budući da:
   
               (1)
            
            
               Ako je količina gnojiva koju država članica namjerava godišnje upotrebljavati po hektaru drugačija od one navedene u prvoj rečenici drugog podstavka stavka 2. Priloga III. Direktivi 91/676/EEZ i u njegovoj točki (a), tu količinu treba utvrditi na način da se ne dovede u pitanje ostvarivanje ciljeva iz članka 1. te Direktive i mora se opravdati na temelju nepristranih kriterija, kao što su, u ovom slučaju, dugotrajno razdoblje rasta i usjevi s visokim stupnjem potrošnje dušika.
            
         
               (2)
            
            
               Komisija je 8. prosinca 2005. donijela Odluku 2005/880/EZ (2) kojom se pod određenim uvjetima na poljoprivrednim gospodarstvima s najmanje 70 % travnjaka dozvoljava primjena stajskoga gnojiva pašnih životinja do granične vrijednosti od 250 kg dušika po hektaru godišnje.
            
         
               (3)
            
            
               Komisija je 5. veljače 2010. donijela Odluku 2010/65/EU (3) o izmjeni Odluke 2005/880/EZ i o produljenju odstupanja do 31. prosinca 2013.
            
         
               (4)
            
            
               Odobreno odstupanje odnosilo se na 21 752 poljoprivrednih gospodarstava u 2012., što odgovara 46 % ukupne neto poljoprivredne površine.
            
         
               (5)
            
            
               Nizozemska je 22. siječnja 2014. Komisiji podnijela zahtjev za obnovu odstupanja na temelju trećeg podstavka stavka 2. Priloga III. Direktivi 91/676/EEZ.
            
         
               (6)
            
            
               Nizozemska u skladu s člankom 3. stavkom 5. Direktive 91/676/EEZ provodi program djelovanja na čitavom državnom području.
            
         
               (7)
            
            
               U nizozemskom zakonodavstvu kojim se provodi Direktiva 91/676/EEZ uključeni su standardi primjene dušika i fosfata.
            
         
               (8)
            
            
               Podaci koje je dostavila Nizozemska i koji se odnose na razdoblje od 2008. do 2011. pokazuju porast broja svinja od 7 % i broja peradi od 8 % u odnosu na razdoblje između 2004. i 2007. Broj goveda, ovaca i koza ostao je stabilan. Nadležna tijela u Nizozemskoj uvela su ograničenja broja svinja i peradi uz obvezu da se proizvodnja gnojiva, kako u pogledu dušika tako i fosfora, neće povećati preko razine iz 2002. godine. Nadalje, od siječnja 2015. nadležna tijela u Nizozemskoj osiguravaju da se prerađuje odgovarajući udio viška gnojiva iz sektora mljekarstva. Te su mjere potrebne kako bi se osiguralo da primjenom postojećeg odstupanja ne bi došlo do daljnjeg intenziviranja.
            
         
               (9)
            
            
               Korištenje dušika iz stajskoga gnojiva u razdoblju 2008. – 2011. iznosilo je 344 tisuća tona, što predstavlja lagani pad u odnosu na razdoblje 2004. – 2007. Potrošnja dušičnog kemijskog gnojiva u razdoblju 2008. – 2011. smanjena je za oko 18 % u odnosu na razdoblje 2004. – 2007. Višak fosfora u razdoblju 2008. – 2011. iznosio je 16 tisuća tona, što je za 51 % manje nego u razdoblju 2004. – 2007.
            
         
               (10)
            
            
               Za klimu u Nizozemskoj tipične su ravnomjerno raspoređene padaline tijekom godine i relativno uzak godišnji raspon temperatura, zbog čega je ona pogodna za dugotrajno razdoblje rasta trave od 250 dana godišnje.
            
         
               (11)
            
            
               Na temelju podataka koje su dostavila nizozemska nadležna tijela u kontekstu odstupanja odobrenog Odlukom 2010/65/EU vidljivo je da odstupanje nije dovelo do pogoršanja kvalitete vode. U izvješću Komisije Vijeću i Europskom parlamentu o provedbi Direktive 91/676/EEZ o zaštiti voda od onečišćenja uzrokovanog nitratima iz poljoprivrednih izvora utemeljenom na izvješćima država članica za razdoblje 2008. – 2011. navedeno je da je u Nizozemskoj na oko 88 % postaja za praćenje srednja vrijednost koncentracije nitrata u podzemnim vodama niža od 50 mg/l, a na 79 % postaja niža je od 25 mg/l. Iz podataka dobivenih praćenjem vidljivo je opadanje koncentracije nitrata u podzemnim vodama u usporedbi s prethodnim razdobljem izvješćivanja (2004. – 2007.). U površinskim je vodama srednja vrijednost koncentracije nitrata na 98 % postaja za praćenje niža od 50 mg/l, a na 92 % postaja niža je od 25 mg/l. Stabilan trend ili opadanje koncentracije nitrata vidljivi su na većini točaka za praćenje površinskih voda. Smanjen je godišnji višak dušika i fosfora u tlu, uglavnom smanjenjem unosa stajskoga gnojiva i mineralnih gnojiva zbog kontinuiranog smanjenja standarda primjene dušika i fosfora u nizozemskim programima djelovanja. U razdoblju izvješćivanja 2008. – 2011. sve slatke i prijelazne vode razvrstane su kao eutrofične ili hipertrofične.
            
         
               (12)
            
            
               Komisija smatra da se uvjeti za odobrenje odstupanja moraju izmijeniti na temelju razmatranja zahtjeva koji je Nizozemska podnijela 22. siječnja 2014. i razmatranja programa djelovanja, informacija o kvaliteti vode i iskustva stečenog odstupanjem odobrenim Odlukom 2010/65/EU te odstupanjima u drugim državama članicama. Stoga Komisija smatra da se količina stajskoga gnojiva pašnih životinja koja odgovara količini od 230 kg dušika godišnje po hektaru može dozvoliti na poljoprivrednim gospodarstvima s najmanje 80 % travnjaka na južnim i središnjim pjeskovitim tlima i na laporastim tlima kako je određeno u programu djelovanja, dok se 250 kg dušika godišnje po hektaru može dopustiti samo na poljoprivrednim gospodarstvima s najmanje 80 % travnjaka na drugim tlima. Komisija smatra da se time neće dovesti u pitanje ostvarivanje ciljeva iz Direktive 91/676/EEZ ako budu ispunjeni određeni strogi uvjeti.
            
         
               (13)
            
            
               Ti uvjeti uključuju uspostavu plana gnojidbe na razini poljoprivrednoga gospodarstva, bilježenje prakse gnojidbe u knjige gnojidbe, povremenu analizu tla, zeleni pokrov zimi nakon kukuruza, posebne odredbe za oranje trave, neprimjenjivanje stajskoga gnojiva prije oranja trave, prilagodbu gnojidbe radi uzimanja u obzir doprinosa mahunarki, neprimjenjivanje fosfata iz umjetnih gnojiva i pojačane kontrole. Cilj je tih uvjeta osiguravanje gnojidbe na temelju potreba poljoprivrednih kultura te smanjenje i sprečavanje pronicanja dušika i fosfora u vodu.
            
         
               (14)
            
            
               Iz podataka koje je dostavila Nizozemska vidljivo je da je količina stajskoga gnojiva pašnih životinja koja odgovara količini od 230 kg dušika godišnje po hektaru na poljoprivrednim gospodarstvima s najmanje 80 % travnjaka na južnim i središnjim pjeskovitim tlima i na laporastim tlima kako je određeno u programu djelovanja i 250 kg dušika godišnje na poljoprivrednim gospodarstvima s najmanje 80 % travnjaka na drugim tlima opravdana na temelju objektivnih kriterija kao što su velika neto količina oborina, dugotrajno razdoblje rasta i velik prinos trave s visokim stupnjem potrošnje dušika.
            
         
               (15)
            
            
               Mjere predviđene ovom Odlukom u skladu su s mišljenjem Odbora za nitrate osnovanog u skladu s člankom 9. Direktive 91/676/EEZ.
            
         
               (16)
            
            
               Direktivom 2000/60/EZ Europskog parlamenta i Vijeća od 23. listopada 2000. o uspostavi okvira za djelovanje Zajednice u području vodne politike (4) utvrđuje se sveobuhvatan, prekogranični pristup za zaštitu voda organiziran u vodnom području s ciljem postizanja dobrog stanja europskih vodenih površina do 2015. Smanjenje hranjivih tvari sastavni je dio tog cilja. Odobravanje odstupanja na temelju ove Odluke ne dovodi u pitanje odredbe iz Direktive 2000/60/EZ i ne isključuje da dodatne mjere mogu biti potrebne kako bi se ispunile obveze koje iz nje proizlaze.
            
         
               (17)
            
            
               Direktivom 2007/2/EZ Europskog parlamenta i Vijeća od 14. ožujka 2007. o uspostavljanju infrastrukture za prostorne informacije u Europskoj zajednici (INSPIRE) (5) utvrđuju se opća pravila za uspostavljanje infrastrukture za prostorne informacije u Europskoj zajednici za potrebe politika Zajednice u pogledu okoliša te politika ili aktivnosti koje mogu imati utjecaj na okoliš. Ako je primjenjivo, prostorne informacije prikupljene u kontekstu ovog odstupanja moraju biti u skladu s odredbama ove Direktive. Kako bi se smanjilo administrativno opterećenje i povećala dosljednost podataka, Nizozemska se treba, prema potrebi, prilikom prikupljanja potrebnih podataka povezanih s ovim odstupanjem koristiti informacijama dobivenima u okviru integriranog sustava za administraciju i kontrolu uspostavljenog na temelju poglavlja II. glave V. Uredbe (EU) br. 1306/2013 Europskog parlamenta i Vijeća od 17. prosinca 2013. o financiranju, upravljanju i praćenju zajedničke poljoprivredne politike i stavljanju izvan snage uredaba Vijeća (EEZ) br. 352/78, (EZ) br. 165/94, (EZ) br. 2799/98, (EZ) br. 814/2000, (EZ) br. 1290/2005 i (EZ) br. 485/2008 (6).
            
         DONIJELA JE OVU ODLUKU:
   Članak 1.
   Odstupanje koje je dopisom od 22. siječnja 2014. zatražila Nizozemska kako bi se dopustila primjena veće količine stajskoga gnojiva pašnih životinja na tlu godišnje od one predviđene u podstavku (a) stavka 2. Priloga III. Direktivi 91/676/EEZ odobrava se u skladu s uvjetima utvrđenima u ovoj Odluci.
   Članak 2.
   Definicije
   Za potrebe ove Odluke:
   
               1.
            
            
               „poljoprivredno gospodarstvo s travnjacima” označava svako gospodarstvo na kojemu je najmanje 80 % površine dostupne za primjenu gnojiva prekriveno travom;
            
         
               2.
            
            
               „pašne životinje” označava stoku (uz iznimku teladi za klanje), ovce, koze i konje, magarce, jelene i vodene bivole;
            
         
               3.
            
            
               „poljoprivredno zemljište” označava površinu u vlasništvu ili najmu poljoprivrednika ili onu kojom upravlja poljoprivrednik na temelju drugog zasebnog ugovora u pisanom obliku i za koju poljoprivrednik ima izravnu upravljačku odgovornost.
            
         
               4.
            
            
               „Trava” označava trajni travnjak ili privremeni travnjak koji kao takav postoji manje od pet godina.
            
         Članak 3.
   Područje primjene
   Ova se odluka na pojedinačnoj osnovi primjenjuje na poljoprivredna gospodarstva s travnjacima i pod uvjetima navedenima u člancima 4., 5. i 6.
   Članak 4.
   Godišnji zahtjev i obveze
   1.   Poljoprivrednici koji žele da im se odobri odstupanje u skladu s ovom Odlukom svake godine nadležnom tijelu podnose zahtjev.
   2.   Pri podnošenju godišnjeg zahtjeva iz stavka 1. poljoprivrednici se i pisano obvezuju da će ispunjavati uvjete navedene u člancima 5. i 6.
   Članak 5.
   Primjena stajskog i ostalih gnojiva
   1.   Količina stajskoga gnojiva pašnih životinja primijenjena u godini dana na zemljištu poljoprivrednih gospodarstava s travnjacima, uključujući gnojivo samih životinja, ne smije premašiti količinu gnojiva koja sadržava 230 kg dušika po hektaru godišnje na gospodarstvima s najmanje 80 % travnjaka na južnim i središnjim pjeskovitim tlima i laporastim tlima kako je određeno u programu djelovanja te 250 kg dušika po hektaru godišnje na gospodarstvima s najmanje 80 % travnjaka na drugim tlima, podložno uvjetima utvrđenima u stavcima 2. do 9.
   2.   Ukupan unos dušika i fosfata mora biti u skladu s potrebama prehrambene kulture za hranjivim tvarima i količinom dušika i fosfata dobivenom iz tla. Ukupan unos dušika i fosfata ne smije premašiti standard najveće dopuštene primjene koji je utvrđen u programu djelovanja.
   3.   Korištenje fosfata iz umjetnog gnojiva nije dopušteno na gospodarstvima za koje je odobreno odstupanje u skladu s ovom Odlukom.
   4.   Svako poljoprivredno gospodarstvo priprema plan gnojidbe u kojemu se opisuje plodored na poljoprivrednom zemljištu te planirana primjena stajskoga gnojiva i ostalih dušičnih i fosfatnih gnojiva. Plan mora biti dostupan na gospodarstvu za svaku kalendarsku godinu najkasnije do lipnja za prvu godinu i do veljače za naredne godine.
   5.   Plan gnojidbe obuhvaća sljedeće:
   
               (a)
            
            
               broj grla stoke, opis smještaja i sustava skladištenja, uključujući kapacitet raspoloživog spremnika za gnojivo;
            
         
               (b)
            
            
               izračun dušika (umanjen za gubitke tijekom smještaja i skladištenja) i fosfora iz gnojiva proizvedenog na gospodarstvu;
            
         
               (c)
            
            
               plan plodoreda u kojem se navodi površina pojedinih polja s travom i drugim poljoprivrednim kulturama, uključujući skicu na kojoj je prikazana lokacija pojedinih polja;
            
         
               (d)
            
            
               predviđene potrebe poljoprivrednih kultura za dušikom i fosforom;
            
         
               (e)
            
            
               količinu i vrstu gnojiva isporučenu ugovarateljima koje se ne koristi na zemljištu gospodarstva;
            
         
               (f)
            
            
               količinu uvezenog gnojiva koje se koristi na zemljištu gospodarstva;
            
         
               (g)
            
            
               izračun doprinosa iz mineralizacije organskih tvari, mahunarki i atmosferskog taloženja te količine dušika u tlu u trenutku kada ga poljoprivredna kultura počinje koristiti u značajnijoj mjeri;
            
         
               (h)
            
            
               primjenu dušika i fosfora iz gnojiva na svakom polju (parcele na gospodarstvu, homogene u pogledu poljoprivredne kulture i vrste tla);
            
         
               (i)
            
            
               primjenu dušika putem kemijskih i ostalih gnojiva na svakom polju;
            
         
               (j)
            
            
               izračune za ocjenu usklađenosti sa standardima primjene dušika i fosfora.
            
         Planovi se revidiraju u roku od najviše sedam dana nakon svake promjene poljoprivredne prakse kako bi se osigurala usklađenost planova i stvarne poljoprivredne prakse.
   6.   Za svako zemljište gospodarstva vodi se knjiga gnojidbe. Ona se za svaku kalendarsku godinu podnosi nadležnom tijelu.
   7.   U knjizi gnojidbe navodi se sljedeće:
   
               (a)
            
            
               površina polja pod pojedinim kulturama;
            
         
               (b)
            
            
               broj grla i vrsta stoke;
            
         
               (c)
            
            
               proizvodnja gnojiva po životinji;
            
         
               (d)
            
            
               količina gnojiva koju je gospodarstvo uvezlo;
            
         
               (e)
            
            
               količina gnojiva koju je gospodarstvo isporučilo i komu.
            
         8.   Na svakom poljoprivrednom gospodarstvu s travnjacima kojemu se odobrava pojedinačno odstupanje poljoprivrednik prihvaća mogućnost kontrole primjene gnojiva i knjige gnojidbe.
   9.   Za svako poljoprivredno gospodarstvo kojemu se odobrava pojedinačno odstupanje provodi se povremena analiza tla u pogledu dušika i fosfora najmanje svake četiri godine za svako homogeno područje gospodarstva, s obzirom na plodored i svojstva tla.
   Analiza dušika s obzirom na mineralni dušik i parametre za ocjenu doprinosa dušika iz mineralizacije organskih tvari provodi se nakon preoravanja travnjaka, za svaku homogenu površinu gospodarstva.
   U pogledu analiza iz prvog i drugog podstavka zahtijeva se najmanje jedna analiza na pet hektara zemljišta.
   10.   Gnojivo se ne primjenjuje u jesen prije sjetve trave.
   Članak 6.
   Prekrivenost tla
   1.   Poljoprivrednici kojima je odobreno odstupanje u skladu s ovom Odlukom moraju uzgajati travu na 80 % ili više površina na svojim gospodarstvima koje su raspoložive za primjenu gnojiva.
   2.   Poljoprivrednici kojima je odobreno odstupanje u skladu s ovom Odlukom moraju također provesti sljedeće mjere:
   
               (a)
            
            
               na pjeskovitim i laporastim tlima zimi se nakon kukuruza uzgaja trava ili druge poljoprivredne kulture koje jamče dobru pokrivenost tla kako bi se smanjila mogućnost ispiranja;
            
         
               (b)
            
            
               postrni usjevi ne smiju se preorati prije 1. veljače kako bi se osigurala stalna prisutnost biljnog pokrova na obradivim površinama radi nadoknade gubitaka nitrata u podzemnom sloju u jesen i ograničili zimski gubici;
            
         
               (c)
            
            
               trava na pjeskovitim i laporastim tlima može se preorati tek u proljeće;
            
         
               (d)
            
            
               preoranu travu na svim vrstama tla mora odmah zamijeniti poljoprivredna kultura s visokim stupnjem potrošnje dušika, a gnojidba se temelji na analizi tla s obzirom na mineralni dušik i druge parametre kojima se pružaju referentne vrijednosti za procjenu ispuštanja dušika iz mineralizacije organskih tvari u tlu; i
            
         
               (e)
            
            
               ako plodored uključuje mahunarke ili druge biljke koje vezuju atmosferski dušik, primjena gnojiva smanjuje se na odgovarajući način.
            
         3.   Odstupajući od točke (c), preoravanje trave dopušteno je u jesen za sadnju cvjetnih lukovica.
   Članak 7.
   Mjere u vezi proizvodnje gnojiva
   Nacionalna tijela u Nizozemskoj osiguravaju da proizvodnja gnojiva na nacionalnoj razini po pitanju dušika i fosfora neće premašiti razinu iz 2002. godine. Time se pretpostavlja da se prava proizvodnje za svinje i perad zadržavaju za vrijeme trajanja odstupanja odobrenog na temelju ove Odluke.
   Nadalje, nadležna tijela u Nizozemskoj osiguravaju da se od siječnja 2015. obrađuje odgovarajući udio viška gnojiva iz sektora mljekarstva.
   Članak 8.
   Praćenje
   1.   Nadležno tijelo sastavlja i svake godine ažurira karte s prikazom postotka poljoprivrednih gospodarstava s travnjacima, postotka stoke i postotka poljoprivrednog zemljišta obuhvaćenog pojedinačnim odstupanjem u svakoj općini.
   2.   Treba uspostaviti i održavati mrežu za praćenje uzorkovanja vode iz tla, potoka i podzemnih voda blizu površine na točkama za praćenje odstupanja.
   3.   Mreža za praćenje, koja obuhvaća najmanje 300 poljoprivrednih gospodarstva za koja vrijede pojedinačna odstupanja, mora biti reprezentativna za svaki tip tla (glinasta tla, treset, pjeskovita tla i pjeskovito-laporasta tla), prakse gnojidbe i plodored. Sastav mreže za praćenje ne smije se mijenjati tijekom razdoblja primjene ove Odluke.
   4.   U okviru istraživanja i kontinuirane analize hranjivih tvari potrebno je dostaviti podatke o lokalnoj uporabi zemljišta, plodoredu i poljoprivrednoj praksi na gospodarstvima za koja vrijede pojedinačna odstupanja. Ti se podaci mogu koristiti za izračune, na temelju modela, opsega gubitka nitrata i fosfora s polja na kojima se primjenjuje do 230 kg, odnosno do 250 kg dušika iz stajskoga gnojiva pašnih životinja godišnje po hektaru.
   5.   Mreža za praćenje, uključujući podzemne vode blizu površine, vodu iz tla, drenažne vode i potoke na poljoprivrednim gospodarstvima koja su dio mreže za praćenje, dostavlja podatke o koncentraciji nitrata i fosfora u vodi koja napušta područje korijena i ulazi u sustav podzemnih i površinskih voda.
   6.   Pojačano praćenje stanja voda primjenjuje se na poljoprivrednim područjima slijevanja na pjeskovitim tlima.
   Članak 9.
   Kontrole
   1.   Nadležno državno tijelo provodi administrativne kontrole na svim poljoprivrednim gospodarstvima kojima se odobrava pojedinačno odstupanje kako bi se procijenila sukladnost s najvećom količinom od 230 kg odnosno 250 kg dušika godišnje po hektaru iz stajskoga gnojiva pašnih životinja na gospodarstvima s najmanje 80 % travnjaka, s ukupnim standardima primjene dušika i fosfata i s uvjetima za korištenje zemljišta. Ako se kontrolom koju provode državna tijela ustanovi da uvjeti iz članaka 5. i 6. nisu ispunjeni, o tome se obavješćuje podnositelja zahtjeva. U tom se slučaju zahtjev smatra odbijenim.
   2.   Na temelju rizika uspostavlja se program inspekcija odgovarajuće učestalosti kojim se uzimaju u obzir rezultati kontrola prethodnih godina i rezultati općih nasumičnih kontrola primjene zakonodavstva kojim se provodi Direktiva 91/676/EEZ i sve informacije koje bi mogle ukazivati na nepridržavanje.
   Administrativne inspekcije provode se na najmanje 5 % poljoprivrednih gospodarstava za koje je odobreno pojedinačno odstupanje s obzirom na korištenje zemljišta, broj grla stoke i proizvodnju gnojiva.
   Inspekcije na terenu moraju se provesti na najmanje 7 % poljoprivrednih gospodarstava za koje je ovom Odlukom odobreno pojedinačno odstupanje u pogledu uvjeta utvrđenih u člancima 5. i 6. ove Odluke.
   3.   Nadležnom se tijelu dodjeljuju potrebne ovlasti i sredstva za provjeru sukladnosti s odstupanjem koje se odobrava u skladu s ovom Odlukom.
   Članak 10.
   Izvješćivanje
   1.   Svake godine najkasnije do ožujka nadležna tijela predaju Komisiji izvješće u kojem su obuhvaćene sljedeće informacije:
   
               (a)
            
            
               podaci povezani s gnojidbom na svim poljoprivrednim gospodarstvima kojima je odobreno pojedinačno odstupanje, uključujući informacije o prinosima i o vrstama tla;
            
         
               (b)
            
            
               trendovi u vezi broja grla stoke za svaku kategoriju životinja u Nizozemskoj i na poljoprivrednim gospodarstvima kojima je odobreno odstupanje;
            
         
               (c)
            
            
               trendovi nacionalne proizvodnje stajskoga gnojiva s obzirom na količinu dušika i fosfata u gnojivu;
            
         
               (d)
            
            
               sažetak rezultata kontrola povezanih s koeficijentima izlučivanja za svinjski gnoj i gnoj peradi na nacionalnoj razini;
            
         
               (e)
            
            
               karte na kojima je za svaku općinu prikazan postotak poljoprivrednih gospodarstava, postotak grla stoke i poljoprivrednog zemljišta za koje je odobreno pojedinačno odstupanje, kako je navedeno u članku 8. stavku 1.;
            
         
               (f)
            
            
               rezultati praćenja voda, uključujući informacije o trendovima kvalitete vode za podzemne i površinske vode, kao i utjecaj odstupanja na kvalitetu vode;
            
         
               (g)
            
            
               informacije o koncentraciji nitrata i fosfora u vodi koja napušta područje korijena i ulazi u sustav podzemnih i površinskih voda, kako je navedeno u članku 8. stavku 5., i rezultati pojačanog praćenja stanja voda na poljoprivrednim područjima slijevanja na pjeskovitim tlima kako je navedeno u članku 8. stavku 6.;
            
         
               (h)
            
            
               rezultati istraživanja o lokalnoj upotrebi tla, plodoredima, poljoprivrednim praksama i rezultati izračuna, na temelju modela, opsega gubitka nitrata i fosfora s poljoprivrednih gospodarstava kojima je odobreno pojedinačno odstupanje iz članka 8. stavka 4.;
            
         
               (i)
            
            
               ocjena provedbe uvjeta za odstupanje na temelju kontrola na razini poljoprivrednog gospodarstva i informacije o poljoprivrednim gospodarstvima koja ne ispunjavaju uvjete, na temelju rezultata administrativnih kontrola i inspekcija na terenu iz članka 9.
            
         2.   Prostorni podaci sadržani u izvješću ispunjavaju, kada je to primjenjivo, odredbe Direktive 2007/2/EZ. Prilikom prikupljanja potrebnih podataka Nizozemska se koristi, kada je to primjenjivo, informacijama dobivenima u okviru integriranog sustava za administraciju i kontrolu uspostavljenog na temelju poglavlja II. glave V. Uredbe (EU) br. 1306/2013.
   Članak 11.
   Primjena
   Ova Odluka prestaje važiti 31. prosinca 2017.
   Članak 12.
   Ova je odluka upućena Kraljevini Nizozemskoj.
   
      Sastavljeno u Bruxellesu 16. svibnja 2014.
      
         
            Za Komisiju
         
         Janez POTOČNIK
         
            Član Komisije
         
      
   
   
      (1)  SL L 375, 31.12.1991., str. 1.
   
   
      (2)  SL L 324, 10.12.2005., str. 89.
   
   
      (3)  SL L 35, 6.2.2010., str. 18.
   
   
      (4)  SL L 327, 22.12.2000., str. 1.
   
   
      (5)  SL L 108, 25.4.2007., str. 1.
   
   
      (6)  SL L 347, 20.12.2013., str. 549.